Nariadenie Komisie (ES) č. 1993/95
zo 16. augusta 1995,
ktorým sa mení a dopĺňa nariadenie (EHS) č. 344/91 stanovujúce podrobné pravidlá na uplatňovanie nariadenia Rady (EHS) č. 1186/90 rozširujúceho rozsah stupnice spoločenstva na klasifikáciu jatočne opracovaných tiel dospelého hovädzieho dobytka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1186/90 zo 7. mája 1990 rozširujúce rozsah stupnice spoločenstva pre klasifikáciu jatočných tiel dospelého hovädzieho dobytka [1], najmä na jeho článok 2,
keďže článok 3 (1) a (2) nariadenia Komisie (EHS) č. 344/91 z 13. februára 1991 ustanovujúceho podrobné pravidlá na uplatňovanie nariadenia Rady (EHS) č. 1186/90 rozširujúceho rozsah stupnice spoločenstva na klasifikáciu jatočných tiel dospelého hovädzieho dobytka [2], naposledy zmeneného a doplneného nariadením (EHS) č. 2191/93 [3], ustanovuje pravidlá pre vykonávanie a kontrolu klasifikácie; keďže na účel udržania výkonu klasifikátorov pravidelne činných v bitúnkoch na uspokojivej úrovni by sa malo ustanoviť pravidelné sledovanie ich práce na základe individuálnych štvrťročných skúšok; keďže vzhľadom na minulé skúsenosti je potrebné, aby kontroly na mieste nezahŕňali iba klasifikáciu a identifikáciu väčšieho počtu jatočných tiel, ale aj ich vonkajšiu úpravu; keďže okrem toho z hľadiska väčšej efektívnosti by mali byť výsledky individuálnych skúšok ako aj kontrol, na ktoré sa vzťahuje uvedený článok, uvedené v protokoloch, ktoré uchovávajú národné kontrolné subjekty;
keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Článok 3 (1) a (2) nariadenia (EHS) č. 344/91 sa nahrádza takto:
"1. Členské štáty zabezpečia, aby klasifikáciu vykonávali kvalifikovaní technici, ktorí na tento účel získali licenciu. Licenciu môže nahradiť osvedčenie vydané v členskom štáte, v ktorom takéto osvedčenie zodpovedá uznaniu kvalifikácie.
Výkon klasifikátorov pravidelne činných v schválených prevádzkach, ktoré zabíjajú viac ako 75 kusov dospelého hovädzieho dobytka za týždeň ako ročný priemer, sa štvrťročne sleduje na základe individuálnych skúšok vykonaných na 40 jatočných telách. V schválených prevádzkach, kde pravidelne pracuje jeden klasifikátor a kde je k dispozícii menej ako 40 jatočných tiel, sa však skúška vykoná na takom počte jatočných tiel, ktorý je skutočne k dispozícii za predpokladu, že ich je najmenej 25. Skúšku vykoná subjekt nezávislý na bitúnku a klasifikačných agentúr a táto skúška sa započíta ku kontrolám požadovaným podľa odseku 2. Požiadavka nezávislosti na subjekte zodpovednom za klasifikáciu sa však neuplatňuje, ak tieto kontroly vykonal samotný príslušný orgán.
2. Klasifikácia a identifikácia v prevádzkach, na ktoré sa vzťahuje článok 1 nariadenia (EHS) č. 1186/90 sa vykoná na mieste bez predchádzajúceho upozornenia subjektom, ktorý je nezávislý na bitúnku.
Kontroly sa musia vykonávať najmenej dvakrát za každé tri mesiace vo všetkých schválených prevádzkach, ktoré vykonávajú klasifikáciu, pričom sa musí skontrolovať najmenej taký istý počet náhodne vybraných jatočných tiel, ako je uvedené v druhom pododseku odseku 1. V prípadoch schválených prevádzok uvedených v prvej zarážke článku 2 (2) a schválených prevádzok, kde pravidelne pracuje iba jeden klasifikátor, sa počet kontrol môže znížiť na jednu kontrolu za každé tri mesiace.
Ak subjekt zodpovedný za kontroly je ten istý ako subjekt zodpovedný za klasifikáciu a identifikáciu jatočných tiel alebo ak nespadá pod pôsobnosť verejného subjektu, musia sa kontroly ustanovené v predchádzajúcom pododseku vykonávať pod fyzickým dohľadom verejného subjektu podľa tých istých podmienok a najmenej jedenkrát za rok. Verejný subjekt musí byť pravidelne informovaný o zisteniach subjektu zodpovedného za kontroly.
V prípadoch, keď sa počas týchto kontrol zistí významný počet nesprávnych klasifikácií alebo identifikácií, ktoré nie sú v súlade s pravidlami:
a) zvýši sa počet kontrolovaných jatočných tiel a počet kontrol na mieste a
b) môže sa odobrať licencia ustanovená v predchádzajúcom odseku.
Protokoly o kontrolách uskutočnených podľa tohto článku vypracujú a uschovajú národné kontrolné subjekty. Tieto protokoly musia obsahovať najmä počet skontrolovaných jatočných tiel a počet jatočných tiel, ktoré boli nesprávne klasifikované alebo identifikované. Musia uvádzať aj podrobné údaje o druhu vonkajšej úpravy a prípadne údaj o súlade s pravidlami spoločenstva."
Článok 2
Členské štáty prijmú akékoľvek ďalšie opatrenia požadované na uplatňovanie tohto nariadenia.
Článok 3
Toto nariadenie nadobúda účinnosť siedmy deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od 1. septembra 1995.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 16. augusta 1995